REGOLAMENT TAL-KUMMISSJONI (KE) Nru 832/2007
tas-16 ta’ Lulju 2007
li jemenda r-Regolament (KE) Nru 197/2006 rigward l-użu ta’ dawk li kienu oġġetti ta’ l-ikel u l-estensjoni tal-validità tal-miżuri tranżitorji relatati ma’ tali oġġetti ta’ l-ikel
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 1774/2002 tal-Parlament Ewropew u tal-Kunsill tat-3 ta’ Ottubru 2002 li jistipula regoli tas-saħħa li jirrigwardaw prodotti sekondarji ta’ l-annimali mhux maħsuba għall-konsum mill-bniedem (1), u b’mod partikolari l-Artikolu 32 (1) tiegħu,
Billi:
(1)
Ir-Regolament (KE) Nru 1774/2002 jistipula reviżjoni totali tar-regoli Komunitarji fuq il-prodotti sekondarji ta’ l-annimali u jintroduċi għadd ta’ ħtiġiet stretti rigward l-użu u r-rimi tagħhom. B’mod partikolari, l-Artikolu 22 (1) (a) u (b) tiegħu jistipula restrizzjonijiet ġenerali dwar l-użu ta’ prodotti sekondarji ta’ l-annimali u prodotti pproċessati.
(2)
Ir-Regolament tal-Kummissjoni (KE) Nru 197/2006 (2) dwar miżuri tranżitorji skond ir-Regolament (KE) Nru 1774/2002 dwar il-ġbir, it-trasport, it-trattament, l-użu u r-rimi ta’ dawk li kienu oġġetti ta’ l-ikel jistabbilixxi għadd ta’ miżuri tranżitorji li waslu biex jiskadu fil-31 ta’ Lulju 2007. B’mod partikolari, l-Artikolu 3 (c) tar-Regolament (KE) Nru 197/2006 jistipula li l-Istati Membri jistgħu jawtorizzaw dawk li kienu oġġetti ta’ l-ikel biex jintużaw fl-għalf jew għal għanijiet oħra, mingħajr aktar trattament, soġġetti għal ċerti kondizzjonijiet stipulati hemmhekk.
(3)
L-operaturi ekonomiċi milquta b’dawn il-miżuri tranżitorji talbu għal estensjoni tal-perjodu ta’ validità ta’ tali miżuri u huwa xieraq li dan isir fiċ-ċirkostanzi.
(4)
Fl-interess taċ-ċarezza tal-leġiżlazzjoni Komunitarja, huwa xieraq li jiġi speċifikat b’mod ċar li l-użu li jista’ jiġi awtorizzat skond l-Artikolu 3 (c) tar-Regolament (KE) Nru 197/2006 ma jaffettwax ir-restrizzjonijiet ġenerali stipulati fl-Artikolu 22 (1) (a) u (b) tar-Regolament (KE) Nru 1774/2002.
(5)
Ir-Regolament (KE) Nru 197/2006 għandu għalhekk jiġi emendat skond dan.
(6)
Il-miżuri previsti f’dan ir-Regolament huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DAN IR-REGOLAMENT:
Artikolu 1
Ir-Regolament (KE) Nru 197/2006 qiegħed jiġi emendat kif ġej:
(1)
L-Artikolu 3, il-punt (c) jinbidel b’dan li ġej:
“(c)
użati fl-għalf mingħajr aktar trattament jew użati għal għanijiet oħra mingħajr aktar trattament jekk
(i)
tali oġġetti li kienu ta’ l-ikel ma ġewx f’kuntatt ma’ materjal nej li joriġina mill-annimali u l-awtorità kompetenti hija sodisfatta li tali użu m’huwiex ta’ riskju għas-saħħa pubblika jew ta’ l-annimali; u
(ii)
fil-każ ta’ l-użu fl-għalf, tali użu għandu jkun bla ħsara għar-restrizzjonijiet fuq l-użu stipulati fl-Artikolu 22 (1) (a) tar-Regolament (KE) Nru 1774.2002.”
(2)
Fl-Artikolu 5, id-data “31 ta’ Lulju 2007” hija mibdula bid-data “31 ta’ Lulju 2009”.
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 16 ta’ Lulju 2007.